– Эйе. Кире ауылыма ҡайтып йәшәгән осорҙа тыуған яғыма юлдары төшкәндә ҡәләмдәштәр йортомдо урап уҙманы. 1955 йылда Сәғит Агиш, Ғилемдар Рамазанов, “Совет Башҡортостаны”ның ул саҡтағы баш мөхәррире Ғ. Ғ. Ғафаровтар булып китте. Башҡортостандың Рәсәйгә ҡушылыуының 400 йыллығын байрам иткәндә төрлө яҡтарҙан ҡунаҡҡа яҙыусылар ҙа килде республикабыҙға. Уларға төбәкте күрһәтеп йөрөттөләр. Мостай Кәрим күренекле татар яҙыусыһы Ғүмәр Бәшировты Бөрйәнгә алып китеп барышлай өйөмә һуғылды. Ауылға ҡайтып китһәм дә, арыу ғына яҙыша башлаған инем.